– Det var ganske spesielt. Jeg har ikke sett sverdfisk tidligere, men jeg så på snuten og tenkte at det var en sverdfisk, sier Wangen.

Sverdfisk er en art som har sitt kjerneområde i tempererte og tropiske områder av Atlanterhavet, noe som gjør at det er noe spesielt at det nå kommer opp flere tilfeller hvor den blir sett i Norge.

For noen uker siden kunne VG fortelle at det var sett sverdfisk i Oslofjorden, men vi vil ikke være noe dårligere her i nord.

Erik Leine Wangen er ofte ute og fisker. Her poserer han med fangsten fra en tidligere tur. Foto: Privat

Fikk ikke fanget det kuleste på videoen

Erik Leine Wangen beskriver hele situasjonen slik:

– Jeg hørte en voldsom lyd fra fjorden, men jeg så ikke hvor den kom fra med en gang. 30 sekunder til ett minutt senere hoppa det ute i fjorden. Jeg fikk sett litt på den før jeg tok opp kameraet, forteller han og fortsetter:

– Det var helt texas!

Dessverre, og typisk nok, roet fisken seg ned når han tok opp kameraet.

– Jeg fikk dessverre ikke fiskens villeste oppførsel med på videoen, sier Wangen.

Men han føler likevel ikke at man kan klage etter en slik opplevelse.

– Det var veldig moro!

Uvanlig i nord

Marinbiolog Tone Rasmussen forteller til NRK at dette er svært sjelden kost så langt nord.

– Det er veldig uvanlig at den er så langt nord. De kommer fra sør, og beveger seg sjeldent helt opp til Balsfjorden, sier hun.

Selv om det er sjelden kost med sverdfisk i Nord-Norge, forteller Rasmussen at det har vært tilfeller tidligere.

– Det dukker opp tilfeller jevnlig hvor det blir sett. I 2006 hadde vi blant annet veldig mye sverdfisk i Norge.

– Hva er det som gjør at sverdfisken har bevegd seg så langt nord nå?

– Det er mye sild i Balsfjorden, så den er nok på jakt etter mat. I tillegg så er det varmere i vannet nå, noe som gjør at den kan finne på å dra så langt nord.